Folketing
2009-11-03

Derfor pålægges udenlandske institutters filialer altså også at offentliggøre oplysninger om Finanstilsynets vurdering af instituttet, og det er for at skabe et mere fair grundlag. Endnu et element – og det er også noget, som bl.a. hr. Frank Aaen har rejst i et spørgsmål til hr. Jacob Jensen under debatten her i dag – er spørgsmålet om udenlandske clearingcentraler. Vi ønsker jo som et tredje formål at øge konkurrencen på værdipapirhandelsområdet og skabe rammerne for en mere billig og også mere effektiv grænseoverskridende værdipapirhandel. Dette vil ske ved at give bedre mulighed for at anvende clearingydelser leveret fra udlandet, selvfølgelig under forudsætning af at forholdene er i orden. Helt konkret foreslår vi, at finanstilsynet fremover vil skulle godkende, at en clearingcentral, der er under tilsyn i et andet land inden for EU, kan få lov at levere værdipapirclearingydelser til det danske finansielle marked. Clearingcentraler, der hører til et land uden for EU, vil også kunne søge om at få en sådan godkendelse.